
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА

ОТ ДИМИТЪР НИКОЛОВ, КМЕТ НА ОБЩИНА БУРГАС

Относно: Избор на прокурист на „МЕДИЦИНСКИ ЦЕНТЪР III - БУРГАС“ ЕООД до завръщането на управителя след ползване на отпуск за временна неработоспособност
       

	УВАЖАЕМИ ОБЩИНСКИ СЪВЕТНИЦИ,

Моля, на основание чл. 33, ал. 5 от Правилник за организацията и дейността на Общинския съвет и взаимодействието му с общинската администрация на Община Бургас, Общински съвет – Бургас да включи в дневния ред на редовното си тридесет и шесто заседание, което ще се проведе на 19.12.2017 г., с продължение на 20.12.2017 г. (сряда) при неизчерпване на дневния ред, следния неотложен въпрос: Избор на прокурист на „МЕДИЦИНСКИ ЦЕНТЪР III - БУРГАС“ ЕООД до завръщането на управителя от отпуск за временна неработоспособност. Този въпрос следва да бъде квалифициран като неотложен предвид следните обстоятелства:  
На основание Решение на Общински съвет – Бургас по т. 40 от дневния ред на проведеното на 26.04.2016 г. заседание на Общински съвет – Бургас /Протокол № 10/ на сключен договор за управление на „МЕДИЦИНСКИ ЦЕНТЪР III - БУРГАС“ ЕООД, ЕИК 000055303, с д-р Галин Петров Белев. В края на ноември 2016 г. същият претърпява злополука, която засяга значително здравословното му състояние. През настоящата година е налице допълнително влошаване, в следствие на което д-р Белев
е хоспитализиран повече от веднъж и претърпява оперативни интервенции, а възстановяването му обуславя ползването на дългосрочен отпуск при временна нетрудоспособност, което се удостоверява с издадени болнични листи, като актуалният към момента е със срок до 23.12.2017 г., като вероятно ще бъде издаден и нов болничен лист след посочената дата. При отсъствието на управителя, от 10.10.2017 г. той е заместван от д-р Людмил Митев Трифонов съгласно Заповед № 13/ 03.10.2017 г. на д-р Белев. Със Заповед № 16/ 17.11.2017 г. на д-р Трифонов за нов заместник е определен Христо Димитров Вълчев поради прекратяване на трудовото отношение на първия с лечебното заведение. Д-р Вълчев е служител на МЕДИЦИНСКИ ЦЕНТЪР III - БУРГАС“ ЕООД и ръководител на звено „Спортна медицина“ в лечебното заведение. В заповедта е посочено, че д-р Вълчев следва да взема решения по административни и финансови въпроси, както и да представлява „МЕДИЦИНСКИ ЦЕНТЪР III - БУРГАС“ ЕООД пред НАП, НОИ и РЗОК. 
За да е безспорна представителната власт на д-р Вълчев, да упражнява всички правомощия на управителя на дружеството, включително да се разпорежда с имущество, парични средства, провеждането на процедури за възлагане на обществени поръчки, подписването на договори и др., е налице необходимост същият да бъде назначен за прокурист до завръщането на управителя след ползването на отпуск за временна неработоспособност. Тази възможност е предвидена в чл. 21 – чл. 25 от Търговския закон /ТЗ/ и е удачна в случая предвид, че същият не попада в хипотезите на чл. 64 от Закона за лечебните заведения, включително по ал. 1, т. 4, които са налице при предсрочно прекратяване на правоотношението с управителя на дружеството. Самият д-р Христо Вълчев отговаря на изискванията за управител на медицински център съгласно чл. 16, ал. 3 от Закона за лечебните заведения.     
Съгласно посочените разпоредби от ТЗ прокуристът е търговски управител, който управлява предприятието на търговеца срещу възнаграждение, има право да извършва всички действия и сделки, които са свързани с упражняване на търговското занятие, да представлява търговеца, да упълномощава други лица за извършване на определени действия, но не и да упълномощава другиго със своите права по закон. Провоотношението между търговеца и прокуриста се уреждат с договор. Тези обстоятелства обуславят договора за прокура да съдържа клаузите на образеца на договора за управление на лечебно заведение, приложен към  Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас.
Налице е необходимост в проекта на решение на бъде включено разпореждане за предварителното му изпълнение по чл. 60 ал. 1 от Административнопроцесуалния кодекс, предвид обезпечаването на нормалната дейност на лечебното заведение, което би засегнало негативно осигуряването на живота или здравето на гражданите, защитата на особено важни обществени интереси.
Предвид изложеното и на основание чл. 21, ал. 1, т. 9 от Закона за местното самоуправление и местната администрация  чл. 137, ал.1, т.5 във връзка с чл. 21 от Търговския закон, както и на основание чл. 12, ал. 1, т. 14 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам Общински съвет – Бургас, да вземе следното


Р Е Ш Е Н И Е:

[bookmark: _GoBack]1. Избира д-р Христо Димитров Вълчев, ЕГН***, притежаващ: диплома за висше образование №***, издадена от Висш медицински институт – Варна, за придобита образователно-квалификационна степен „магистър“ по медицина, правоспособност „лекар“; диплома № *** за призната специалност „спортна медицина“, издадена от Българска медицинска академия; диплома № *** за призната специалност „физикална терапия и рехабилитация“, издадена от Медицински университет – София, да изпълнява функциите на прокурист на „МЕДИЦИНСКИ ЦЕНТЪР III - БУРГАС“ ЕООД, ЕИК 000055303 с всички произтичащи от това права и задължения до завръщането на управителя след ползване на отпуск за временна неработоспособност.
2. Определя месечно брутно възнаграждение на прокуриста в размер на 700 лв..
3. Възлага на Кмета на Община Бургас да сключи с избрания прокурист договор за прокура на „Медицински  център III - Бургас“ ЕООД, съдържащ клаузите на образеца на договора за управление на лечебно заведение, приложен към  Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас.
4. Възлага на избрания за прокурист да извърши действията по вписването на прокурата в Търговския регистър при Агенция по вписванията.
5. На основание чл.60, ал.1 от Административнопроцесуалния кодекс, допуска предварително изпълнение на настоящото решение.

	

Приложение: 
1. Проект на договор за прокура на „Медицински център III - Бургас“ ЕООД;
2. Копия на дипломи за завършено образование и придобити специалности





ДИМИТЪР НИКОЛОВ
КМЕТ НА ОБЩИНА БУРГАС

 
Съгласувал:

Д-Р ЛОРИС МАНУЕЛЯН
Заместник-кмет ЗСДС

Златина Георгиева
Директор на дирекция ПНО

Мая Казанджиева
Директор на дирекция СДЗС


Изготвил:
Тодор Вълчев
Гл. юрисконсулт, Дирекция СДЗС

